**,,RYTO RATO“ veiklos planas ,,TUK, ŠIRDELE, TUK, TUK“**

Dalyvauja ,,Nykštukų“ grupės 4-5 metų vaikai.

Priemonės: didelė širdis – pagalvė, spalvoti pieštukai, baltas popierius, magnetinė lenta, magnetukai.

**I. Pasisveikinimas.**

Labas rytas, tau, dienele, (rodo į langą)

Labas rytas, tau, širdele, ( rodo savo širdį)

Labas rytas jums visiems (rodo į draugus)

Ir mažiems, ir dideliems.

**II. Aptarti,** kaip vaikai jaučiasi, ką sutiko ateidami į darželį ir pan.

**III. Pokalbis** apie širdį. Samprotavimai: Kas yra širdis? Kokia ji? Sveika? Gera? Dosni? Mylinti? Pasiūlyti vaikams surasti savo širdutes, pridėjus rankas prie krūtinės pasiklausyti kaip ji tuksi. Paklausti – ką pasakoja širdelė. Paklausyti, ką kalba kito vaiko širdis (pridėjus ausį prie draugo krūtinės). Pasiūlyti paklausyti eilėraštuko – ką pasakoja vaiko širdutė.

Vaiko Širdutė

Aš turiu širdutę mažą,

Bet joje jau meilė dega.

Meilė mamai, meilė tėčiui,

Ir broliukui, sesei...skėčiui?

Tuk...tuk...tuk...širdutė plaka.

Ar ir tu girdi?...Ji šneka!

Jau - žinau, širdis – svarbiausia,

Daug tiesos jinai pasako.

Viską jaučia...Laimę, baimę...

Bet svarbiausia – skleidžia meilę.

**IV. Žaidimas** ,,Dovanoju tau širdį“. Ratu susėdę vaikai vienas kitam dovanoja širdį – pagalvėlę, įvardindami: Dovanoju tau gerą širdį, dovanoju – linksmą, dovanoju – dosnią ir pan., tai ką vaikai sugalvoja arba dorybes padeda įvardinti mokytoja, draugai.

**V. Pasiūlyti** vaikams nupiešti savo širdis, tai gali būti įvairių spalvų, linksma, liūdna, sveika, kampuota.... širdis.

**VI. Aptarimas.** Piešinėlius iškabinti ant magnetinės lentos. Skatinti vaikus aptarti nupieštas širdis: kokios jos, kaip galima joms padėti ir pan.

**VII. Žaidimas.** Pagal mokytojo sumanymą, pvz.: spausti meilės sūrį (visiems susikabinti, apkabinant mokytoją). Laivas šokis – improvizacija ,,Laimingi vaikai“.

Pamokos autorė: Idalija Solovjovienė.

Ugdymo įstaiga: Klaipėdos lopšelis – darželis „Sakalėlis“.